
     Forord
    
   

   
    Målsettinga med denne boka er å supplere den norske faglitteraturen om andrespråksopplæring med ei bok som er konsentrert om språkopplæring for nyankomne ungdommer. Med betegnelsen
    
     
      nyankomne ungdommer
     
    
    mener vi i denne boka elever som har kommet til Norge mens de aldersmessig hører hjemme i ungdomsskolen eller i videregående opplæring. Denne gruppa av elever har vokst de siste åra, og de har et stort behov for god andrespråksopplæring. De har kort tid på seg til å tilegne seg tilstrekkelige norskferdigheter til å være kvalifisert for videre utdanning og yrkesliv. Det språklige nivået de må nå, er høyt, og en del av dem har lite eller ingen formell skolebakgrunn.
   

   
    Gjennom 12 kapitler introduserer boka perspektiv og tilnærminger som vi mener det er viktig å kjenne til når en er involvert i opplæringa av disse elevene. En argumentasjon som gjennomsyrer boka er at vellykka andrespråksopplæring for nyankomne ungdommer anerkjenner og bygger på enkeltelevens erfaringer, forutsetninger og behov, med mestring og myndiggjøring som overordna målsetting.
   

   
    Bokprosjektet springer ut av forskningsgruppa «Språklig mangfold i skole og samfunn» ved Institutt for lærerutdanning, NTNU. Storparten av forfatterne forsker og underviser i lærerutdanningene, men vi har også knytta til oss lærere i praksisfeltet som bidragsytere. Vi vil rette en stor takk til alle medforfatterne våre for den tida, arbeidet og engasjementet de har lagt ned i prosjektet.
   

   
    Det er også mange som har lest større eller mindre deler av manuskriptet til boka, og som har bidratt med gode råd og tilbakemeldinger. Vi vil takke alle som har vært til hjelp for oss! En spesiell takk fortjener professor Marte Monsen (Høgskolen i Innlandet), som har vært Fagbokforlagets konsulent, og forlags­redaktør May Helene Solberg, som har bidratt med konstruktive tilbake­meldinger gjennom hele prosessen.
   

   
    Sist, men ikke minst, vil vi takke elevene som har inspirert og informert bokprosjektet på ulike vis, som deltakere i forskningsprosjektene vi bygger på, eller som elever i de mange klasseromma vi har praksiserfaringer fra. Noen av disse elevene kommer til orde i boka, men mange flere stemmer klinger med.
   

   
    Trondheim, januar 2022
   

   
    Irmelin Kjelaas og Rikke van Ommeren

    Kapittel 1
   

   
    
     Innledning
    
   

   
    
     Irmelin Kjelaas og Rikke van Ommeren
    
   

   
    
     Hun [kjæresten min] snakket norsk og jeg kurdisk. Hver dag, hver gang, hvert minutt kanskje, jeg spurte henne 2000 gang. Hun skrev på hånden min, på veggen, på kjøleskap, på komfyr, på ovn. På norsk, på arabisk, på engelsk som jeg skulle lære. Jeg prøvde på alle språk.
    

    
     Adal, 18 år
    

    
     De [lærerne i Eritrea] bare skriver på tavle, også vi kopierer det. Vi leser det. I Norge de som er lærer, gjør ikke det. Så det blir vanskelig for oss. Her er det i boka, man må lese det som står i boka. I hjemlandet mitt er det lærer som – ja, arrangerer det. Ja, så det blir litt lettere som elev. (...) Det blir vanskelig for oss (her). Og vi har ikke nok norsk.
    

    
     Maria, 16 år
    

    
     Lærerne er ganske snille, men du vet, det er noen som ikke har jobba så lenge med flyktninger fra andre land. Så de vet ikke, de tror vi har akkurat samme situasjon som de har, men de vet ikke at det er helt annerledes egentlig. Det er jo to forskjellige ting. Du kan aldri tro at de to kan bli en. Det går ikke. Forskjellen er situasjonen hvordan jeg har vokst opp. Her i Norge, når du kommer til verden, så er det, går du i barnehagen, barneskolen, går på SFO, så begynner du på videregående, lærling, men kom her så skal jeg fortelle deg om hjemlandet mitt. Når du er barn, leker ute; det er barnehage. Hva man blir; en gategutt. Begynne på barneskolen, hva du lærer; bare stygge ord. Hvorfor? Fordi jeg har vært gategutt. Du kan ikke få et eple til å bli en pære, skjønner du? Du må tenke på situasjonen vår, hvordan vi vokser opp.
    

    
     Jamal, 18 år
    

   

   
    Disse utdraga er henta fra samtaler med tre ungdommer som nylig har kommet til Norge: Adal fra Syria, Maria fra Eritrea og Jamal fra Palestina.
    
     
      
       1
      
     
    
    Ungdommene beskriver ulike sider ved det å være nye på norsk og i norsk skole. Adal beskriver hvordan han jobber iherdig for å lære seg norsk – på ulike måter og arenaer, og «på alle språk». Maria peker på at de pedagogiske tilnærmingene i norsk skole er svært forskjellige fra dem hun var vant til i hjemlandet, og gir uttrykk for hvordan krava til sjølstendighet – at læreren ikke «arrangerer» det elevene skal lære, men at elevene sjøl må lese og hente ut relevant informasjon – er ei utfordring. Også Jamal er opptatt av forskjellene mellom hjemlandet og Norge. Han beskriver oppvekstvilkåra for palestinske og norske barn som svært ulike, særlig når det gjelder deltakelse på organiserte pedagogiske arenaer, og mener dette er viktig innsikt for lærere i norsk skole fordi det innebærer at forutsetningene for læring og skolegang er forskjellige.
   

   
    Adal, Maria og Jamal beskriver erfaringer og opplevelser som mange nyankomne ungdommer har i møte med norsklæring og norsk skole (f.eks. Hilt, 2020). Disse erfaringene og opplevelsene er det viktig at lærere har kunnskap om. For å legge til rette for best mulig andrespråksopplæring for denne elevgruppa, må læreren ha kunnskap om hvilken formidabel læringsoppgave det er å lære et nytt språk, hva som er særlig viktige språklige delferdigheter å tilegne seg, og hvordan elevenes flerspråklige repertoar er en viktig ressurs i språklæringa. Læreren må dessuten ha kunnskap om hvilke pedagogiske og språkdidaktiske tilnærminger som er hensiktsmessige i opplæringa, for blant annet å bygge bru mellom elevenes erfaringer fra egen oppvekst og opplæring og forventningene de møter i norsk skole.
   

   
    Denne boka har som mål å bidra med kunnskap om ei grunnleggende elevsentrert språkopplæring for nyankomne ungdommer, der elevenes erfaringer, forutsetninger og behov er utgangspunktet, og der mestring og myndiggjøring er målet. Gjennom elleve kapitler skrevet av til sammen tolv forfattere tar boka for seg ulike rammevilkår for den grunnleggende norskopplæringa, ulike språklige delferdigheter, samt konkrete didaktiske tilnærminger i arbeidet med tekstskaping. I dette innledningskapitlet gjør vi nærmere rede for hva «tilnærminger for mestring og myndiggjøring» innebærer, og hvorfor vi tar til orde for ei slik opplæring. Vi tar først for oss hvem de nyankomne ungdommene er, og hvilke utfordringer de møter i det norske utdanningssystemet. Deretter gjør vi rede for den sosiokulturelle tilnærminga til språk og språkopplæring som bokprosjektet er forankra i. Avslutningsvis presenterer vi de ulike delene og kapitla i boka.
   

  

 
  
   
    1.1 Nyankomne ungdommer
   

   
    Når vi bruker betegnelsen
    
     
      nyankomne ungdommer
     
    
    i denne boka, mener vi elever som kommer til Norge når de aldersmessig hører til på ungdomstrinnet eller i videregående opplæring, og som i løpet av kort tid må kvalifisere seg for videre utdanning og arbeid i Norge. De siste åra har denne elevgruppa vokst i norsk skole. Siden år 2000 har andelen elever med innvandrerbakgrunn, det vil si elever med to utenlandsfødte foreldre, blitt mer enn fordobla i skolen generelt (Statistisk sentralbyrå, 2021), og etter 2015 har det særlig vært ei økning i andelen nyankomne ungdommer i aldersgruppa 16 til 24 år. Per 1.1.2017 hadde 14,6 prosent av elevene i videregående opplæring innvandrerbakgrunn (Bakken & Hyggen, 2018), og av disse var omtrent 4 prosent norskfødte, mens vel 10 prosent var utenlandsfødte (Dewilde & Kulbrandstad, 2016, s. 17).
   

   
    Denne elevgruppa omtales på ulike måter. I noen sammenhenger brukes uttrykket
    
     
      seint ankomne elever
     
    
    , en betegnelse som retter oppmerksomheten mot det faktum at elevene kommer til Norge seint i opplæringsløpet (NOU 2018:15, s. 18). I videregående opplæring brukes dessuten betegnelsen
    
     
      elever med kort botid
     
    
    , fordi denne elevgruppa kan følge og få vurdering etter en tilpassa læreplan i norsk: Læreplan i norsk for elever med kort botid – videregående opplæring (Utdanningsdirektoratet, 2020). I denne boka bruker vi
    
     
      nyankomne ungdommer
     
    
    for å betone at det dreier seg om elever som nylig har kommet til Norge, og om elever i ei viss aldersgruppe, med det dette innebærer av forutsetninger og behov i opplæringa.
   

   
    Begrepet nyankommet er relativt nytt i det norske utdanningssystemet (Dewilde & Kulbrandstad, 2016). Reint juridisk viser det til barn, unge og voksne som har kort botid i Norge, og som derfor har særlige rettigheter når det gjelder opplæring. Myndighetene spesifiserer imidlertid ikke hva nyankommet betyr, det vil si hvor kort botid det dreier seg om. Det er i stedet opp til den enkelte kommune og fylkeskommune å vurdere hvorvidt elever har behov for et innføringstilbud (Utdanningsdirektoratet, 2012, s. 3). For å kunne gå opp til eksamen etter Læreplan for elever med kort botid – videregående opplæring gjelder det imidlertid at elevene ikke har mer enn seks års botid på eksamenstidspunktet (Utdanningsdirektoratet, 2020).
   

   
    Som alle kategoriseringer av elever, skjuler kategorien nyankommet ei sammensatt elevgruppe. Variasjonen er svært stor både når det gjelder årsaken til at elevene har kommet til Norge, hvor de er fra, hvilke kulturelle, etniske, religiøse og språklige bakgrunner de har, og hva de har gjort før de kom hit (Lødding mfl., 2020). Noen av elevene har kommet til Norge fordi foreldrene er arbeidsinnvandrere fra eksempelvis Polen og Litauen, noen har kommet som flyktninger med familien sin fra blant annet Syria og Somalia, og noen har kommet som enslige mindreårige asylsøkere fra Afghanistan og Eritrea. Denne variasjonen i innvandringsårsak og landbakgrunn innebærer at elevene både har svært ulike erfaringer og livssituasjoner. De har ikke minst vidt ulike erfaringer med formell skolegang. Barn av arbeidsinnvandrere har gjerne aldersadekvat skolebakgrunn, mens en del av elevene med flyktningbakgrunn har lite formell skolebakgrunn. Dette skyldes blant annet at en del kommer fra områder med krig og konflikt. Enkelte har levd i flere år på flukt, og flere har hatt midlertidige opphold i land der de ikke har hatt rett eller mulighet til å gå på skole (Hilt, 2020; Kjelaas & Fagerheim, 2021). En del har derfor begrensa lese- og skriveferdigheter og lite erfaring med formell, «skolsk» læring.
   

   
    Tross forskjellene er alle nyankomne ungdommer i den situasjonen at de på relativt kort tid må tilegne seg tilstrekkelige ferdigheter i norsk til å følge vanlig opplæring på ungdomstrinnet og i videregående opplæring. Det tar tid å tilegne seg så gode språkferdigheter i et andrespråk at det fungerer like effektivt som kommunikasjons- og læringsspråk som førstespråket/-språka (Cummins, 2000, 2017). For ungdommer er i tillegg det språklige nivået de skal oppnå, høyt, både når det gjelder muntlige og skriftlige ferdigheter, og når det gjelder krav til abstraksjon. Mange i denne elevgruppa opplever det dessuten som utfordrende å få innpass i norskspråklige fellesskap i skolen (Hilt, 2020, s. 36), og de mangler dermed en viktig arena for språklæring. Samla sett innebærer dette at de nyankomne ungdommene er i en særlig sårbar situasjon i opplæringa.
   

   
    Såkalte etterkommere av innvandrere, altså elever som er født i Norge, lykkes godt i det norske utdanningssystemet (Bakken & Hyggen, 2018). Elever som kommer seint i opplæringsløpet, møter derimot større utfordringer (NOU, 2018:15). De har lavere karakterer (Bakken & Hyggen, 2018), svakere resultat på nasjonale prøver og lavere gjennomføringsgrad i videregående opplæring (Rambøll, 2016) enn elevgruppa sett under ett. Blant ungdom som sjøl har innvandra, gjennomfører 54,5 prosent av guttene og 68,2 prosent av jentene videregående opplæring innen fem år, noe som er henholdsvis 18 og 14 prosent lavere enn for ungdomskullet som helhet (NOU, 2018:15, s. 184).
   

   
    Årsakene til disse utfordringene er sammensatte, men flere studier peker på at opplæringa i for liten grad imøtekommer disse elevenes særskilte behov (f.eks. Hilt, 2016; Kjelaas & van Ommeren, 2021; Svendsen, 2021). Dette skyldes både strukturelle, pedagogiske og språkdidaktiske forhold. Flere peker på at lovverket som regulerer opplæringa er for utydelig og åpent for fortolkninger (Rambøll, 2016), noe som i praksis fører til at en del elever ikke får den opplæringa de har krav på. Det er blant annet tilfellet med morsmålsopplæring og tospråklig fagopplæring, som er en rettighet og ei svært viktig støtte i den grunnleggende norskopplæringa, men som mange skoler ikke tilbyr (Freitag, 2021). Også pedagogiske tilnærminger i norsk skole kan gjøre det utfordrende for nyankomne ungdommer å lykkes. Hilt (2015, 2020) peker blant annet på at skolens forventninger til elevrollen er ei betydelig utfordring for denne elevgruppa. Hun beskriver hvordan lærere i videregående skole gir uttrykk for at nyankomne elever ikke «kan å være elev», i betydninga å ta ansvar for egen læring, og at de derfor har lav progresjon og svake resultater (Hilt, 2015, s. 667). Når det gjelder språkdidaktiske tilnærminger, beskriver flere hvordan opplæringa er orientert mot å kompensere for det elevene mangler, framfor å bygge videre på det de har av erfaringer, kunnskaper og ferdigheter (f.eks. Kjelaas & van Ommeren, 2021).
   

   
    Mange forskere advarer mot ei tilnærming der nyankomne elever først og fremst møtes som elever med språklige og kunnskapsmessig mangler (f.eks. Cummins, 2017; Kjelaas mfl., 2020; Nilsson & Bunar, 2016; Øzerk, 2007). Nilsson og Bunar (2016) finner for eksempel at nyankomne elever i Sverige sjelden blir møtt som bærere av tidligere kunnskap, og Engborg beskriver hvordan eldre innlærere risikerer å bli infantilisert (barnliggjort) i opplæringa (2020, s. 27). Dette gjelder i enda større grad for nyankomne ungdommer med lite formell skolebakgrunn og begrensa skriftspråklige ferdigheter. Disse elevene har mye å «ta igjen»; de skal både lære det norske språket, tilegne seg grunnleggende lese- og skriveferdigheter og lære fagkunnskap samtidig. Dette gjør dem særlig utsatt for mangelorientering, lav mestringsopplevelse og marginalisering i opplæringa og skolehverdagen.
   

   
    Ei ensidig orientering mot det elever
    
     
      mangler
     
    
    er et lite hensiktsmessig utgangspunkt for opplæringa, og Øzerk (2006) hevder det også innebærer en ansvarsfraskrivelse fra skolens side, der en forklarer svake skoleprestasjoner med faktorer hos eleven sjøl eller i forhold
    
     
      utafor
     
    
    skolen (som eksempelvis kulturforskjeller og sosioøkonomiske forhold). Et eventuelt svakt læringsutbytte må også forstås i lys av skolens organisering og pedagogiske praksiser (Schmid, 2021; Øzerk, 2006, s. 103). Svak progresjon kan ikke bare tolkes som uttrykk for manglende
    
     
      forutsetninger
     
    
    eller
    
     
      motivasjon
     
    
    for læring, det kan også være et uttrykk for manglende
    
     
      muligheter
     
    
    for læring.
   

  

 
  
   
    1.2 Kunnskapsbehov
   

   
    Skolens praksiser må ses i sammenheng med lærernes kompetanse, og her er variasjonen svært stor når det gjelder opplæring for minoritetsspråklige elever generelt og nyankomne elever spesielt. I 2017 fant Lunde at 32 prosent av lærerne som underviser elever som har vedtak om særskilt språkopplæring, mangla relevant kompetanse (Lunde, 2017, s. 72). Og fram til 1.1.2021 var det ikke krav om formell kompetanse i norsk som andrespråk eller tilsvarende for å undervise i grunnskole for voksne. I skolen etterspørres det mer kunnskap om ulike sider ved opplæringa, blant annet om lovverk og retningslinjer (Rambøll, 2016), flerspråklighet og andrespråkslæring (f.eks. Fjermedal, 2016), språkkartlegging (Kjelaas mfl., 2020), flerkulturell pedagogikk (Tolo, 2014) og tilpassa opplæring mer generelt (Kunnskapsdepartementet, 2019). Lærere beskriver at de synes det er særlig utfordrende å tilrettelegge opplæringa for nyankomne elever som har lite formell skolebakgrunn og begrensa skriftspråklig kompetanse (f.eks. Wedin & Shaswar, 2021).
   

   
    Kunnskapsbehovet må forstås i lys av at denne elevgruppa også er via lite oppmerksomhet i forskning, og at kunnskapsgrunnlaget derfor er lite og fragmentert. Dette gjelder både muntlig andrespråkstilegnelse (Tarone, 2010), skriftspråktilegnelse (Wedin mfl., 2018) og didaktiske tilnærminger (Lundgren mfl., 2017). Tarone beskriver for eksempel hvordan nesten all forskning på muntlig andrespråkstilegnelse har undersøkt innlærere som har skolebakgrunn og gode skriftspråklige ferdigheter (2010, s. 75). Den underliggende forestillinga har vært at funna fra denne forskninga er dekkende for
    
     
      alle
     
    
    elever, også de som har lite eller ingen skriftkyndighet, noe hun mener det er all grunn til å problematisere (s. 75). Hvorvidt innlærere har erfaring med formell skolegang og språkopplæring eller ikke, og hvorvidt elevene kan lese og skrive eller ikke, har stor påvirkning på andrespråkstilegnelsen, og dermed på hvilke didaktiske tilnærminger som er hensiktsmessige. I norsk sammenheng har vi også lite forskningsbasert kunnskap om hva som er formålstjenlig organisering av og innhold i det første opplæringstilbudet de nyankomne elevene får (Utdanningsdirektoratet, 2017). Dette gjelder i enda større grad for elever i videregående opplæring (Freitag, 2021, s. 34).
   

   
    Denne boka springer ut av et ønske om å imøtekomme behovet for mer kunnskap om andrespråksopplæring for nyankomne ungdommer, og å motvirke tendensen til mangelorientering. Vi legger til grunn at det mest formålstjenlige, både pedagogisk og andrespråksdidaktisk sett, er ei opplæring der nyankomne elever anerkjennes som gyldige og interessante deltakere i læringsfellesskapet. Det å bygge videre på elevenes erfaringer, ferdigheter, kunnskaper og ambisjoner vil både gi dem større eierskap til læringsinnhold og -aktiviteter, økt engasjement og innsats i opplæringa. Dermed vil de også få økt læringsutbytte og sjølverd (Norton, 2013). Ei slik ressursorientert tilnærming vil med andre ord bidra til
    
     
      mestring og myndiggjøring
     
    
    .

